Document ID: 32010L0082

DIRETTIVA TAL-KUMMISSJONI 2010/82/UE
tad-29 ta’ Novembru 2010
li temenda d-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva tetraconazole
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari t-tieni inċiż tat-tieni subparagrafu tal-Artikolu 6(1) tagħha,
Billi:
(1)
Bis-saħħa tad-Direttiva tal-Kunsill 2009/82/KE (2) it-tetraconazole kienet inkluża bħala sustanza attiva fl-Anness I tad-Direttiva 91/414/KEE għall-użu bħala fungiċida.
(2)
Madankollu, l-inklużjoni tat-tetraconzole hija limitata għall-użi fuq uċuħ tar-raba’ b’rata ristretta u fil-waqt tal-applikazzjoni. L-użi fuq it-tuffieħ u l-għeneb huma interament esklużi. Dawk ir-restrizzjonijiet kien hemm bżonnhom għax fil-waqt tal-inklużjoni t-tagħrif meħtieġ għall-valutazzjoni tal-ilma ta’ taħt l-art ma kinitx biżżejjed, b’mod partikolari fir-rigward tar-riskji ta’ kontaminazzjoni b’żewġ metaboliti li ma kinux identifikati min-notifikatur. Fir-rigward tal-użi fuq tuffieħ u għeneb, it-tagħrif meħtieġ għall-valutazzjoni tar-riskju lill-konsumaturi ma kienx komplut.
(3)
In-notifikant Isagro talab emenda għall-inklużjoni tat-tetraconazole li testendi l-użu tagħha bħala fungiċida billi jitneħħew dawk ir-restrizzjonijiet. Huwa bagħat dejta xjentifika ulterjuri bħala appoġġ għat-talba tiegħu.
(4)
L-Italja li ġiet nominata bħala Stat Membru relatur mir-Regolament tal-Kummissjoni (KE) Nru 1490/2002 (3) ivvalutat dik id-dejta u bagħtet addendum għall-abbozz tar-rapport ta’ valutazzjoni għat-tetraconazole lill-Kummissjoni fl-10 ta’ Frar 2010, li ġie ċċirkolat għall-kummenti lill-Istati Membri l-oħra u lill-Awtorità Ewropea għas-Sigurtà fl-Ikel (EFSA). L-abbozz tar-rapport ta’ valutazzjoni flimkien ma’ dak l-addendum ġie rivedut mill-Istati Membri u mill-Kummissjoni fi ħdan il-Kumitat Permanenti dwar il-Katina Alimentari u s-Saħħa tal-Annimali u ġie ffinalizzat fit-28 ta’ Ottubru 2010 fil-format tar-rapport ta’ reviżjoni tal-Kummissjoni għat-tetraconazole.
(5)
Id-dejta l-ġdida mibgħuta min-notifikant u l-valutazzjoni l-ġdida li saret mill-Istat Membru relatur tindika li l-estensjoni tal-użu mitluba ma tikkawża l-ebda riskji oħrajn barra dawk li diġà kienu kkunsidrati fid-dispożizzjonijiet speċifiċi għat-tetraconazole fl-Anness I tad-Direttiva 91/414/KEE u fir-rapport ta’ reviżjoni tal-Kummissjoni għal dik is-sustanza. B’mod partikolari fir-rigward tar-riskju ta’ kontaminazzjoni tal-ilma ta’ taħt l-art, l-Istat Membru relatur qies li l-istudju l-ġdid mibgħut min-notifikant jidentifika dawk il-metaboliti u juri li s-sustanzi ma jgħaddux minn ġol-ħamrija b’mod inaċċettabbli. Rigward l-użu fuq it-tuffieħ u l-għeneb, il-konklużjoni kif ħarġet mill-provi sorveljati u fuq il-post kienet li d-dejta tar-residwi turi li ma hemm l-ebda riskji fir-rigward tat-teħid akut u kroniku mill-konsumaturi.
(6)
B’konformità mal-Artikolu 5(1)(a) u (b) tad-Direttiva 91/414/KEE, għalhekk huwa ġġustifikat li d-dispożizzjonijiet speċifiċi għat-tetraconazole jiġu mmodifikati billi jitneħħew ir-restrizzjonijiet fuq l-użu tagħha bħala fungiċida.
(7)
Jixraq għalhekk li d-Direttiva 91/414/KEE tiġi emendata skont dan.
(8)
Il-miżuri previsti f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DIRETTIVA:
Artikolu 1
Fl-Anness I mad-Direttiva 91/414/KEE, fil-kolonna “Dispożizzjonijiet speċifiċi” tal-kolonna għal “tetraconazole”, il-Parti A tinbidel b’dan li ġej:
“PARTI A
L-użi bħala funġiċida biss jistgħu jiġu awtorizzati.”
Artikolu 2
L-Istati Membri għandhom jadottaw u jippubblikaw sa mhux aktar tard mill-31 ta’ Marzu 2011 il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
Huma għandhom japplikaw dawn id-dispożizzjonijiet mill-1 ta’ April 2011.
Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati b’tali referenza fil-waqt tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
Artikolu 3
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, id-29 ta’ Novembru 2010.

Labels: 1
10
20
3
6